Daniel Rugholm (KF), 2011-05-05:
I april måned i år indgik Konservative, Venstre, Dansk Folkeparti, Liberal Alliance og Kristendemokraterne den såkaldte konkurrencepakke – en aftale, som har til formål at fremme konkurrencen og produktiviteten i det private erhvervsliv såvel som i den offentlige sektor.
Dette lovforslag er et af flere som led i udmøntningen af aftalen om konkurrencepakken.
Lovforslaget handler kort sagt om, at de gældende regler for statsligt byggeri, som er defineret i statsbyggeloven, også skal gælde for kommunale og regionale byggerier, hvor kommunen eller regionen er bygherre, hvor de helt eller delvis finansierer byggeriet, eller hvor kommunen eller regionen yder driftstilskud, f.eks. til en selvejende institution.
Den samlede entreprise for et byggeri skal dog mindst være på 20 mio. kr., før det kommunale eller regionale byggeri omfattes af reglerne.
Statsligt byggeri er i dag omfattet af nogle regler, der sikrer kvalitet, innovation og høj produktivitet i byggeprojekter.
Det samme ønsker vi for de større byggerier i kommuner og regioner.
Det er vores klare forventning, at lovforslaget vil få positive konsekvenser for byggebranchen samt for kommuner og regioner.
Hos Konservative vil vi meget gerne medvirke til at øge produktivitet og kvalitet i byggebranchen, ligesom vi også gerne ser mere effektive og intelligente byggeprocesser bredt i det offentlige, hvilket vi også tror på vil medføre besparelser for både kommuner og regioner på sigt.
Lovforslaget lægger op til en bedre og mere udbredt anvendelse af digitale løsninger.
En bedre udnyttelse af ny teknologi i forbindelse med byggeri vil sikre en værdifuld videns- og erfaringsdeling, som vil være med til at kunne begrænse antallet af fejl i byggerierne.
Det vil også være en klar forbedring for byggebranchen, at der nu vil være ens regler for opførelse af større byggerier i både stat, region og kommune.
Vi mener, at lovforslaget vil være til gavn for både byggebranchen og kommuner og regioner, der alle opnår positive fordele ved lovforslaget – kommuner og regioner ikke mindst i form af nogle bedre tilrettelagte og mere effektive og mindre omkostningstunge processer i forbindelse med de større byggerier.
Det vil også sikre et totaløkonomisk fokus, der betyder, at der fra projekternes start er fokus på en efterfølgende effektiv og økonomisk fornuftig drift af bygningerne og ikke blot på selve opførelsen af byggeriet.
Sidst, men absolut ikke mindst, vil kommuner og regioner ved de større projekter skulle vurdere muligheder og fordele ved et offentlig-privat partnerskab i forbindelse med byggeopgaverne.
Jeg har selv p.t. fornøjelsen af at sidde som formand for en bygherregruppe i et kommunalt byggeprojekt i min egen kommune, og når man på den måde kommer tæt på processen af et større byggeri, oplever man tydeligt muligheden for forbedringer og effektiviseringer.
Det skal dog siges, at mange kommuner og regioner allerede gør brug af flere elementer i lovforslaget, og så skal man jo blot fortsætte det gode arbejde.
For andre vil det betyde nye arbejdsgange, som jeg dog er sikker på at man vil tage godt imod.
Det glæder mig, at der er bred opbakning blandt ordførerne, og jeg ser derfor frem til en konstruktiv behandling i Boligudvalget.
Konservative støtter hermed lovforslaget.